ponedeljak 2.03.2015 | 21:10

U prvoj epizodi Reportera, novinari su tražili odgovor na pitanje zašto su fudbalski klubovi deo političkog plena, uprkos obećanjima da će ta praksa biti prekinuta.

Zatvorite ovde celokupan tekst članka

Tema emisije su i načini poslovanja ovih klubova čiji su računi u blokadi.



Uprave klubova i dalje su deo političkog plena vladajućih stranaka baš kao i javna preduzeća. Nedostatak kontrole tokova novca u klubovima koji su formalno sportska udruženja, ni privatna ni državna, omogućava brojne zloupotrebe, ali se nadležne institucije ne bave čak ni očiglednim kršenjima zakona, pa ispada Zvezda i Partizan imaju specijalan status.



Novac građana Srbije godinama se preko sponzorskih ugovora sa državnim kompanijama sliva u Zvezdu i Partizan, dok su računi ovih klubova u blokadi zbog dugova za poreze, struju i druge obaveze prema toj istoj državi. Iako je izbegavanje blokade zakonom zabranjeno, Zvezda i Partizan, prema našem istraživanju, nesmetano posluju, pa tako praktično ispada da i sama država učestvuje u prevari na sopstvenu štetu.



S obzirom na to da bar prema zvaničnim informacijama nije pokrenuta nikakva istraga, nije poznato na koji način funkcionišu Zvezda i Partizan dok su u blokadi. Međutim prema našem istraživanju to je moguće na nekoliko načina.



Jedan od mehanizama koji bi mogli da primenjuju Zvezda i Partizan je poslovanje preko ćerki firmi. Oba kluba imaju najmanje po tri povezane firme.



Sve ovo dešava se dok u upravama klubova sede predstavnici vladajućih partija, kako u prethodnim vladama tako i u ovoj, uprkos obećanju lidera najjače stranke u vlasti Srpske napredne stranke Aleksandra Vučića, da će se sa takvom praksom prekinuti.

U upravi Zvezde tako pored funkcionera političkiih stranaka, sede čak i ljudi protiv kojih se vode postupci.



U novu Upravu Partizanu koja je imenovana u decembru 2014, ulaze novi ljudi uglavnom bliski SNS-u.

Prema Statutu UEFA-a Fudbalski savez može biti suspendovan ako se „državni organi umešaju u njegov rad tako da se Fudbalski savez ne može više smatrati odgovornim za organizaciju fudbalskih aktivnosti na svojoj teritoriji“.



Uprkos tome FSS nije reagovao kada je 2012. Aleksandar Vučić, tada potpredsednik Vlade Srbije, u Zvezdi predstavio novo rukovodstvo koje su činili mahom stranački kadrovi.



Članovi upravnih odbora klubova imaju veliki uticaj na sve što se dešava u klubu. Prema statutima klubova upravni odbor brine o finansijama kluba, ali donosi konačnu odluku i o sportskim pitanjima, između ostalog o angažovanju igrača i njihovim transferima.

Iako su transferi igrača najveći izvor zarade u srpskim klubovima, oni se prema našem istraživanju i dalje odvijaju bez adekvatne kontrole.



Predstavnici uprave Zvezde odbili su da odgovore na pitanja o tome zašto je veliki broj igrača pušten iz Zvezde pre isteka ugovora bez obeštećenja za sam klub.

Kako je Insajder objavio još 2008 puštanje igrača bez obeštećenja otvara prostor za zloupotrebe. Upravo zbog toga je kasnije osuđena direktorka Obilića Svetlana Ražnatović.



U slučaju da igrač odlazi u inostrani klub bez obeštećenja, otvara se prostor da članovi uprave kluba koji su ovo I podržali, u zamenu za „slobodne papire“ uzmu procenat od buduće zarade igrača, ili procenat od njegovog menadžera. U ovoj transakciji koja se odvija u uskom krugu ljudi, maticni klub je ostećen za milione evra koje je mogao da dobije na ime obeštećenja, dok je državni budžet ostećen za profit koji bi klub morao da plati na tako ostvaren profit.



U FSS smatraju da je glavni problem prilikom transfera to što je nepoznato ko je zapravo vlasnik ugovora sa igračem.



Transferi igrača odvijaju se tako da ne samo da znamo gde sve taj novac odlazi, nego ne znamo ko u kom trennutku polaže pravo na obeštećenje određenog igrača. Klubovi, kažu u FSSu, trguju pravom na prihod od transfera i pre nego što je igrač prodat. U nedostatku novca, klubovi praktično prodaju investicionim fodnovima igrače Za manju cenu od one koja se kasnije postiže u transferu. O svemu tome odlučuju uprave klubova. Najspornije je to što vlasništvo investicionih fondova nikada nije do kraja poznato.



Odgovore na pitanja o transferima, nacinu poslovanja Zvezde i Partizana, sponzorstvima državnih preduzeća nedeljama smo pokušavali da dobijemo od predstavnika dva najtrofejnija srpska kluba. Bahato odbijanje da odgovore na pitanja ukazuje na to da su Zvezda i Partizan i svi koji vode te klubove praktično jači od zakona.



Već je sama najava emisije izazvala reakcije uprava fudbalskih klubova Zvezde i Partizana, koji su na svojim zvaničnim sajtovima izdali saopštenja. Uprava Zvezde tako poziva praktično na linč naših novinara. Uprava je pozvala navijače da dođu u što većem broju na utakmicu protiv Vojvodine, podrže igrače i javno kažu šta misle o Zvezdi posle, kako se navodi, pokušaja rušenja kluba od TV B92.



U saopštenju Partizana, između ostalog, navodi se da emisija Reporter, koja se inače večeras emituje prvi put i niko je do sada nije video, demonizuje srpski fudbal i nanosi štetu celom srpskom društvu.

Novinar ili navijač iz novinske agencije Beta?

Povodom teksta "Brankica Stanković burno i uz uvrede odbila komentar" a koji je objavila agencija Beta i koji je potpisao novinar Ivan Petković, novinari redakcije Insajder navode da je ovakav tekst pomoga da se konačno skinu maske i da se sazna ko je ko u novinarstvu.



Od navodno ugledne “novinske agencije Beta”, došli smo do toga da se novinari te agencije bave novinarstvom na gori način od onih za koje i sami navode da su "tabloidni novinari".



Tačno je da je novinar Ivan Petković pozvao autorku emisije Insajder Brankicu Stanković za komentar povodom saopštenja FK Zvezde i Partizana. Uz komentar da je sramno to što zove nju a ne zove uprave fudbalskih klubova Zvezda i Partizan da ih pita zašto u svojim saopštenjima pozivaju na linč novinara, Brankica Stanković je rekla da ona neće dati komentar i da je to sve što može da objavi.



Kako je novinar Petković naglasio da je razgovor nezvaničan, Brankica Stankovic je konstatovala da njegovo pitanje govori o tome da on nije novinar nego navijač. Na pitanje da li ga plaća Zvezda ili Partizan, Ivan Petković nije odgovorio. S obzirom na to da se predstavio kao novinar sportske redakcije agencije Beta, postavljeno mu je pitanje kako je moguće da je novinar sportske redakcije, a da se ne bavi otkrivanjem zloupotreba i malverzacija u fudbalu.



Takođe mu je objašnjeno da je saopštenje Zvezde i Partizana javni poziv na linč novinara B92, uz napomenu da Brankica baš zbog te teme vec šest godina živi za policijskim obezbeđenjem. Iako je Ivan Petković nekoliko puta napomenuo da je u pitanju nezvaničan razgovor, sat vremena kasnije objavio je zlonameran tekst sa iskonstruisanim citatima.